དོན་གྱིས་གཞན་འགྱུར་ནི་དམངས་ཁྲོད་རྩོམ་རིག་གི་གནས་པའི་ཚུལ་ཏེ།ངག་རྩོམ་མང་པོ་ངག་ནས་ངག་དང་སྙན་ནས་སྙན་བརྒྱུད་དེ་གཞན་འགྱུར་འབྱུང་བཞིན་ནང་དོན་ཕུན་སུམ་ཚོགས་པོར་བཏང་ཞིང་སྒྱུ་རྩལ་གྱི་རང་བཞིན་མཐོ་རུ་བཏེགས་ཏེ།ཉན་མཁན་དང་ལེན་མཁན་མང་པོའི་ཡིད་ཀྱི་སྤྲོ་བ་འདྲེན་ཐུབ་པས།བོད་ཀྱི་དམངས་ཁྲོད་རྩོམ་རིག་ཁྱོན་ཡོངས་ལ་དར་ཁྱབ་དང་འཕེལ་རྒྱས་སུ་འགྲོ་བའི་རྒྱུ་རྐྱེན་གལ་ཆེན་ཞིག་ཏུ་གྱུར་ཡོད།དམངས་ཁྲོད་རྩོམ་རིག་གང་ཡིན་ཡང་ངག་ཐོག་ནས་ཡང་བསྐྱར་བཟླས་ཤིང་འཛད་མེད་དུ་ལོངས་སུ་སྤྱོད་པ་ཞིག་ཡིན་ཏེ།ལྷ་སྒྲུང་ལྟ་བུར་མཚོན་ན།ལྷ་སྒྲུང་སླར་བཤད་པ་ནི་གཏམ་རྒྱུད་ཀྱི་ནང་དོན་གཙོ་བོ་དང་ཡང་ན་བྱུང་རིམ་ག་གེ་མོ་ཞིག་གི་ནང་དོན་གཙོ་བོ་སྐྱར་ཟློས་བྱས་པ་ཙམ་དུ་སྣང་ཡང་།གཏམ་རྒྱུད་ཧྲིལ་བོ་ཇི་བཞིན་དུ་བསྐྱརཟློས་བྱེད་པ་ཙམ་མིན་ཏེ།གཏམ་རྒྱུད་ཀྱི་བྱུང་རིམ་ལ་རྒྱས་བསྡུས་དང་འཚོ་བའི་ཉམས་འགྱུར་ཟབ་པའི་བརྗོད་བྱ་སྣ་ཚོགས་ཁ་སྣོན་བྱས་ཡོད་པས།སྔར་གྱི་གཏམ་རྒྱུད་ཅིག་བརྗོད་པ་དང་ཆབས་ཅིག་ཏུ་གཏམ་རྒྱུད་དེ་མིའི་རིགས་ཀྱི་དྲན་འཛིན་ཁྲོད་ཡུན་རིང་དུ་གནས་ཐུབ་པར་བྱས་ཡོད་ལ།གཏམ་རྒྱུད་ལ་འགྱུར་བཅོས་གང་འཚམ་བྱས་ཏེ་སྣང་བརྙན་གསོན་ཉམས་ལྡན་པའི་སྒོ་ནས་གསལ་ལེར་རྟོགས་ཤིང་རྣམ་པར་འཕེལ་བ།ལྷ་སྒྲུང་གཏམ་རྒྱུད་ཉམས་པ་མེད་པར་ཡུན་རིང་དུ་འཛིན་སྐྱོང་སྤེལ་གསུམ་བྱེད་ཐུབ་པ་ཡིན་ནོ།།